***Барсук Алена Яўгеньеўна***

***(Установа адукацыі “Мазырскі дзяржаўны педагагічны універсітэт імя І. П. Шамякіна”)***

***МАЗЫР: АДМЕТНАСЦІ ГІСТАРЫЧНАГА РАЗВІЦЦЯ***

Шляхі гістарычнага развіцця Мазыра былі абумоўлены ўзаемадзеяннем цывілізацыйных, геапалітычных, сацыяльна-эканамічных і этнакультурных фактараў, што знайшло ўвасабленне ў поліэтнічным складзе насельніцтва, асобнай канфесійнай сітуацыі, абліччы горада. Гісторыка-культурная спадчына Мазыра яскрава адлюстроўвае заканамернасці гістарычнага развіцця краіны і вызначае пэўныя рэгіянальныя асаблівасці.

Своеасаблівы стан Мазыра акрэсліваецца амаль з самага пачатку існавання пасялення. Ва ўрочышчы Кімбараўка (сучасная вул. Гогаля), дзе знаходзілася раннесярэдневечнае гарадзішча, падчас археалагічных даследаванняў былі знойдзены цікавыя рэчы: палова сярэбранага дырхема (манетны двор Ал-Мухамедыя 798–799 гг.), бронзавыя паясныя бляшкі, шыферныя і гліняныя праселкі, васьмігранная сердалікавая пацерка, бронзавая фібула, калачападобнае крэсіва, шматлікі керамічны посуд. Гэтыя знаходкі сведчаць аб даволі значнай ролі Мазыра ў гандлі з Кіевам і іншымі гарадамі Падняпроўя і Палесся [1, с. 37].

У Кімбараўцы не знойдзена земляробчага матэрыялу, пераважаюць рэшткі рамесніцкага і воінскага прызначэння, няма рэчаў, якія датуюцца пазней ХІ ст. Магчыма, гэто было гарадзішча-сховішча, адміністрацыйны, гандлёва-рамесны і культурны цэнтр, што праіснавала да канца ХІ ст.

Месцазнаходжанне летапіснага Мазыра можна акрэсліць у раёне сучаснай гары Камунараў. Тут існаваў умацаваны дзяцінец. З паўднёвага боку дзяцінца знаходзілася неўмацаваная частка горада – гандлёва-рамесніцкі пасад (прыблізна раён сучасных вуліц: Ленінская, Камсамольская, Калініна). Гэта было тыповае сярэдневяковае ўсходнеславянскае паселішча, што пацвярджаецца знаходкамі рэшткаў паўзямлянак, гаспадарчых пабудоў, рамесных вырабаў. У выніку археалагічных раскопак на гары Камунараў была сабрана вялікая калекцыя бытавога посуду, кафлі, вырабаў са шкла, косці, металу [2, с. 24]. У мазырскім дзяцінцы існавала камнярэзная майстэрня, аб чым сведчаць сотні кавалкаў бардовага шыферу, з якога выраблялі прасліцы і іншыя дробныя рэчы. Знойдзены таксама іншыя вырабы з камяню: моцна спрацаваныя тачыльныя брускі розных часоў (XIII-XVI стст.), палова жорнаў, каменае ядро XV – першай паловы XVI ст. [3, с. 66]

Пазней на месцы дзяцінца ўзнік замак. Дакладна вядома, што на пачатак XVІ ст. замак ужо існаваў. “Устава” Мазырскага павета 1501 г. узгадвае павіннасці на патрэбы замка [4, с. 188]***.*** Паводле інвентара 1552 г. замак меў разам з “варотнай” тры вежы, дзве з якіх былі семіяруснымі. Вежы замка аб’ядноўваліся паміж сабой сценамі з тоўстых дубовых бярвенняў, абмазаных знадворку гліняным растворам. Абароназдольнасць замка ўзмацняла знешняя лінія ўмацаванняў – паркан, якая складалася з дамоў “с подсябитьем” – з байніцамі і гародняў – драўляных трохсценных зрубаў*.* Замак быў акружаны высокім валам і ровам, і злучаўся мастом з прадзамкавай тэрыторыяй, дзе знаходзіліся гаспадарчыя пабудовы “дворец”– стайня, броварня, псарня і інш. На думку вядомага беларускага гісторыка А. А. Трусава, прадзамак знаходзіўся на суседнім узвышшы, якое пазней атрымала назву Мікольскай гары (ад назвы царквы, якая ўзгадваецца ў інветарах 1552 г. і 1576 г.). У замку знаходзіўся склад зброі і скарбніца. Тут жа размяшчалася Спаская царква, аб сведчаць інвентары 1552 г. і 1576 г., і знаходкі фундамента, знешняй агароджы і побач з імі пахаванняў у паўночна-заходняй частцы гары Камунараў, характэрных для гарадскіх прыходскіх могілак. Інвентар 1576 г. паведамляе, што ў гэты час замак меў 5 вежаў [5]. Тэрыторыя замка была значна пашырана і заняла абедзве часткі гары – былых Спаскай і Мікольскай. Трапіць у Мазыр можна было праз тры брамы па перакінутых мастах.

Падчас археалагічных раскопак, праведзенных каля падножжа Замкавай гары, на паўднёва-заходнім схіле былі выяўлены рэшткі мураванай брамы або вежы сярэдзіны ХVІ–пачатку ХVІІ ст. [6, с. 39]. Найбольшую цікавасць уяўляе адна з замкавых горніц, дзе знаходзілася печ, абкладзеная зяленай паліванай, з геаметрычным армаментам, кафляй сярэдзіны XVI ст. Верх печы быў аздоблены дэкаратыўнымі каронкамі, на адной з іх размешчана партрэтная выява жанчыны ў касцюме эпохі Рэнесансу – т.зв. “мазырская мадонна”.

Увогуле, калекцыя кафлі з Мазыра выклікае цікавасць у даследчыкаў. Печы ў XV–XVI стст. аздабляліся паліхроннай кафляй з арнаментам (выпуклыя авалы, увагнутыя разеткі, “луска рыб”). Кафля ў XVIІ ст. аздаблялася раслінным або геральдычным арнаментам. Знойдзена таксама кафля ў выглядзе чалавечай галавы [7, с. 39].

Некалькі тысяч знойдзеных рэчаў падчас раскопак сведчаць аб інтэнсіўным жыцці на замчышчы ў XV–XVIІ стст. Гэта кухонны і сталовы паліваны посуд. розныя вырабы з косці і шкла, гаспадарчыя прылады (нажы, серп, каса, цуглі), зброя, кавалкі вялікапамернай цэглы таўшчыней да 9 см., некалькі галандскіх люлек, манеты Рэчы Паспалітай XVI–XVIІ стст.

28 студзеня 1577 г. мазыране па прывілею вялікага князя Літоўскага і караля Рэчы Паспалітай Стэфана Баторыя, які быў падцверджаны каралямі Жыгімонтам III Вазай (10 верасня 1609 г.), Міхаілам Карыбут Вішнявецкім (20 кастрычніка 1670), і Янам III Сабескім (28 жніўня 1680 г.), атрымалі права на самакіраванне і ўласны герб [8].

Мазырскі герб вызначаецца сярод гербаў іншых беларускіх гарадоў. Цікава, што на працягу з 1577 г. па 1699 г. адбылося тры змены элементаў герба. Герб меў разам з каралеўскай і вялікакняжацкай атрыбутыкай і прыватнаўласніцкую (элементы родавага гербу Радзівілаў). Акрамя таго, Мазыр – адзін з некалькіх гарадоў Беларусі, якія захавалі ўласныя гербы ў XIX ст.

Спачатку, па прывілею 1577 г. герб горада выглядаў наступным чынам: у блакітным полі аднагаловы чорны арол з срэбным шыльдам на грудзях. На шыльдзе – чырвоная літара S. У прывілеі ад 10 верасня 1609 г., пацверджаным у грамаце караля Міхаіла Карыбут Вішнявецкага 1670 г. вызначаецца, што Мазыру даецца герб – у блакітным полі чорны арол з чырвоным шыльдам на грудзях, без літары. Тут жа падкрэслівалася, што мазыранам гэты герб дазваляецца ужываць “панам троцкім, старостай Мазырскім”. На пячатцы мазырскай ратушы, прыкладзенай да дакумента ў 1639 г. знаходзілася выява арла з радзівілаўскім гербам “Ражкі”*.* Вядома, што Радзівілы мелі на гербе чорнага арла, на грудзях якога – шыльда з выявай трох паляўнічых ражкоў (тромбы). Поле герба залатое, шыльда – чырвоная, лапы і дзюба – залатыя. Пэўны час мазырскі герб амаль не адрозніваўся ад радзівілаўскага. Вядома, што пасаду мазырскага старосты ў XVI–XVII стст. займалі прадстаўнікі роду Радзівілаў: Мікалай V Рыжы (1512-1588), Мікалай VI Чорны (1515-1565) і Георгій IV (1578-1613). Акрамя таго, мазырскі староста, лоўчы ВКЛ Мікалай Радзівіл па каралеўскаму прывілею ад 13 сакавіка 1579 г. быў вызвалены ад скарбавай платы. Пасля пастановы Варшаўскага сойма ў 1776 г. магдэбургскае права засталося ў 11 буйных гарадах, у тым ліку і Мазыра. У складзе Расійскай імперыі горад атрымаў герб у новай рэдакцыі. Герб быў падзелены на дзве гарызантальныя часткі, у кожнай па чорнаму арлу. У верхняй – двухгаловы арол з каронай і шыльдам на грудзях з выявай праваслаўнай святой, у ніжняй – аднагаловы арол без шыльда [9, с. 73].

Заняпад замку, як абарончага збудавання адбыўся пасля 1649 г. падчас казацка-сялянскай вайны 1648–1651 гг. у Рэчы Паспалітай, калі яго спаліў Януш Радзівіл. У ХVІІІ ст. мазырскі замак – гэта замкава-палацавы комплекс, які складаўся з драўлянага палаца ў цэнтры і гаспадарчай зоны і меў толькі адміністрацыйнае значэнне. Згодна інвентару 1724 г. замак размяшчаўся “по левую руку” і займаў тэрыторыю ў 70 прэнтаў (1659 м.). Уязная брама ў замак знаходзілася з боку Фарнага касцелу [10]. Паводле інвентара 1772 г. замак складаўся з драўлянага палаца ў цэнтры і гаспадарчай зоны. Аднапавярховы палац быў накрыты высокім ламаным дахам з круглымі люнетамі, уключаў вялікую вітальню, вакол якой размяшчаліся жылыя пакоі, аптэчка, пакой ключніка, і залу для правядзення старосцінскіх судоў і павятовых соймікаў. Будынак ацяплялі 8 печаў з зяленай кафлі. Гаспадарчая зона (кухня, жылыя дамы прыслугі, свіран, хлявы і інш.) размяшчаліся за палацам. Каля ўязной брамы знаходзілася канцылярыя старосты, жылыя і падсобныя памяшканні, стайня з вазоўняй. Есць звесткі аб існаванні у 1772 г. адной вежы з брамай*.* Драўляныя пабудовы замка верагодна згарэлі падчас шматлікіх пажараў у Мазыры ў 1809 г., 1856 г., 1864 г., 1892 г.

Згодна з генеральным тарыфам, прынятым у 1790 г., у Мазырскім павеце налічваўся 8291 дым вясковы, сярод іх старосцінскіх – 1552 або 18.7% ад агульнай колькасці ў павеце; іезуіцкіх – 1000 (12%); дзяржаўных – 2552 (30,8%); земскіх – 5156 (62,3%); духоўных – 583 (7%).[[1]](#endnote-1) Буйных землеўладальнікаў, якія валодалі ад 301 да 1000 дымоў было ўсяго 3, ім належала 1416 дымоў, або 4,2%. Землеўладальнікаў, што можна аднесці да сярэдняй шляхты (31-150 дымоў) – толькі 2. Яны валодалі 116 дымамі (7,8%). Дробнашляхецкіх дымоў (зусім збяднелых маенткаў) – 79 (0,9%). Такім чынам, у Мазырскім павеце пераважная большасць зямлі належала земскай шляхце, а большасць землеўладальнікаў складала дробная шляхта, якая мела ад 7 да 30 дымоў [11, с. 98]. А ў самім горадзе ў 1792 г. налічвалася 489 “домов разных і даже хижин”. Мазыр у якасці падатку прыносіў казне 3021 злотых у год, кварты – 885 злотых ў год.

УХVI –ХVIII стст. у Мазыры назіраецца ўнікальнае канфесійнае становішча. Тут налічвалася 5 праваслаўных цэркваў і кляштар, дзейнічалі розныя манаскія ордэны: езуіты, бернардзінцы, цыстэрцыянцы, кармеліты і марыявіткі, базыльяне, існавала сінагога. Каталіцкія храмы з’явіліся ў горадзе толькі ў першай палове XVII ст. Першымі прадстаўнікамі каталіцтва былі езуіты і бернардзінцы, а на ХVІІІ ст. з’явіліся цыстэрцынцы. У межах сучаснай тэрыторыі Беларусі цыстэрцыянскіх кляштароў было толькі тры: два з іх – мужчынскі і жаночы – размяшчаліся ў Мазыры, у т. з. Анёльскай даліне (Кімбараўцы).

З архіўных дакументаў вынікае, што у 1796 г., пасля ўваходжання беларускіх зямель у склад Расійскай імперыі, у горадзе засталося 5 праваслаўных храмаў: Спаская; Мікалаеўская; Радства-Багародзіцкая; Параскевіцкая; Міхайлаўская саборная цэрквы. Аднак, па сведчанню П. М. Шпілеўскага, на час яго падарожжа ў 1858 г., пасля вялікага пажару ў 1856 г., у Мазыры было “православных церквей две – соборная, на высоком крутом кургане, к которому ведет длинная лестница с целой сотней ступеней и приходская – Пятницкая. Обе церкви деревянные; по стилю наружной постройки и внутренних украшений, икон и куполов носят на себе отпечаток старины, если не глубокой старины” [4, с. 23]*.* Да нашых дзён, на жаль, яны не дайшлі,захаваліся толькі мураваныя будынкі бернардзінскага і цыстэрцыянскіх кляштароў, занесеныя ў Нацыянальны рэестр помнікаў гісторыі і культуры Рэспублікі Беларусь.

Такім чынам, канфесійны стан у Мазыры ў ХVI –ХVIII стст. характарызавалася разнастайнасцю і пэўнай талерантнасцю. Тут налічвалася значная колькасць як праваслаўных, так і каталіцкіх храмаў, існавала сінагога. Пераважная роля праваслаўя захоўваецца да пачатку ХVII ст. і позняе з’яўленне касцёла можна растлумачыць некалькімі прычынамі: па-першае, геаграфічнай і гістарычна абумоўленай культурнай блізкасцю да Кіева і адначасовай аддаленасцю рэгіёна ад буйных каталіцкіх абшчын; па-другое, вялікай колькасцю праваслаўнай шляхты ў Мазырскім павеце.

Колькасць цэркваў захоўваецца да канца ХVIII ст., з-за адсутнасці дзяржаўнай падтрымкі і слабай матэрыяльнай базы, большасць з іх прыйшла ў заняпад.

Мазыр, як і многія беларускія гарады, быў шматнацыянальным. Таму разам з хрысціянскімі храмамі дзейнічала і сінагога*.* Так*,* да 16 ліпеня 1754 г. адносіцца “Дазвол віленскага епіскапа М.І. Сенкевіча мазырскім жыдам на будаўніцтва сінагогі”. Аднак, на планах горада ХІХ ст. яна не адзначана [13].

У другой палове XVIII ст., у 1765 г. у Мазыры пражывала 307 яўрэяў [14, с. 44]. П. М. Шпілеўскі падкрэслівае ролю яўрэяў у гаспадарчым жыцці горада сярэдзіны ХІХ ст.: “…главную роль играют евреи, без посредничества которых не может вести оптовой продажи ни один приезжий, особенно новичок…евреи и медники, и серебрянники, и золотых дел мастера, и портные, и часовщики, и содержатели трактиров, кофейных, кондитерских и вестовщики и разсыльные, они же тайком занимаются продажею безбандерольнаго табаку и сигар” [12, с.22].

П. М. Шпілеўскі адзначаў цікавую асаблівасць горада падчас свайго падарожжа па Палесскаму краю ў 1856 г. “… сапожники в Мозыре больше христиане. Из прочих христианских лавочников известны т. н. руския, т. е. переселившиеся из великорусских губерний. Они торгуют чаем, самоварами, икрою, солеными рыбами и вареньем, их лавок немного, кажется 10. К числу христианских мозырских торговцев принадлежат т.н. пилипоны (нашчадкі старажытнай “раскольнической секты” ад імя пачынальніка Піліпа, якія перасяліліся з Чарнігаўскай губерніі на Мазыршчыну і займаюцца выключна “огороднічеством”, “ходят в огромных сапогах, смазанных дегтем в черных поярковых шляпах”), их лук, картофель, тыквы и особенно огурцы известны по всему западно-русскому краю, проникают даже в Малороссию и в польския губернии, величина луковиц, тыкв и огурцов поразительна” [12, с.22].

Энцыклапедычны слоўнік Ф. Бракзаўза і І. Эфрона, выдадзены ў 1896 г. аб Мазыры паведамляў: жыхароў: “православных – 4118, раскольников – 68, римско-католиков – 619, протестантов – 22, евреев – 7276, прочих исповеданий – 148; дворян – 248, духовного сословия – 45, почетных граждан и купцов – 315, мещан – 9886, военного сословия – 140. Церквей православных 3, католическая 1, синагога, еврейских молитвенных домов 10…”.

Змены, якія адбываюцца ў Мазыры, адлюстроўваюць дадзеныя табліц аб колькасці насельніцва і будынкаў. Колькасць насельніцтва значна скарачаецца пасля ваенных падзей сярэдзіны XVII ст.і значна павялічваецца толькі з пачатку ХІХ ст., назіраецца рост будаўніцтва. У 1800 г. існаваў 1 грамадзянскі каменны будынак –замкавая скарбніца, у 1900 г.– 102, а колькасць жыхароў павялічылася за гэты час амаль у 10 разоў. У канцы ХІХ ст. з’яляюцца першыя прамысловыя прадпрыемствы. Бракзаўз і Эфрон паведамляюць: “Заводы-1 пивоваренный (на 3000р.) и 2 кирпичных (на 4200 р.); кузнечно-слесарная мастерская; Метеорологическая станция, типография, фотография, 2 книжные лавки, общество вспомоществования учащимся…”

*Колькасць насельніцтва ў Мазыры*

|  |  |
| --- | --- |
| дата | Колькасць жыхароў |
| *1552* | 1200 |
| *1576* | *2000* |
| *1724* | *1500* |
| *1800 г.* | 1320 |
| 1825 | 2900 |
| 1858 | 4700 |
| 1866 | 5968 |
| 1878 | 7834 |
| 1896 | 11089 |

*Будынкі ў Мазыры*

|  |  |  |  |
| --- | --- | --- | --- |
|  | 1800 г. | 1866 г. | 1900 г. |
| Жылыя дамы мураваныя | 1 | 15 | 102 |
| Жылыя дамы драўляныя | 543 | 730 | 1015 |
| Кляштары каталіцкія | 5 | 1 | – |
| Кляштары праваслаўныя | – | – | – |
| Храмы праваслаўныя | 5 | 3 | 3 |
| Храмы каталіцкія | 4 | 1 | 1 |
| Школы | 2 | 2 | 3 |
| Сінагогі | 2 | 2 | 1 |

Такім чынам, на працягу стагоддзяў Мазыр развіваўся ў агульнадзяржаўным рэчышчы пад уплывам розных фактараў, што адбілася на эканамічным і культурным стане горада, нацыянальным складзе насельніцтва і поліканфесійнай сітуацыі, абліччы горада. Мазыр захаваў своеасаблівы мясцовы каларыт, ўнікальнасць і каштоўную гісторыка-культурную спадчыну.

1. Залашка, Г. М. Кімбараўскае гарадзішча / Г. М. Залашка // Помнікі гісторыі і культуры Беларусі. – 1983. – № 4. – С. 37–38.
2. Трусаў, А. А., Здановіч, Н.І. Новае пра старажытны Мазыр (па матэрыялах археалагічных даследаванняў 1981–1984гг.) / А. А. Трусаў, Н. І. Здановіч // Сярэдневяковыя старажытнасці Беларусі. – Мн.: Беларусь. – 1993. – 178 с.
3. Трусов, О. А. Мозырская камнерезная мастерская ХІІ– начала ХІІІ вв. / О. А. Трусов / Гомельщина: археология, история, памятники. – Гомель. – 1991. – С. 66–67.
4. Белоруссия в эпоху феодализма. Документы и материалы: в. 2 т. – Мн.: Беларусь. – 1959. – 469с.
5. Інвентарнае апісанне м. Мазыр 1576 г. // Нацыянальны гістарычны архіў Беларусі (НГАБ). – Ф. 694. – Воп. 2. – Спр. 4871. – Арк. 17-18 адв.
6. Ткачёв, М. Замки Беларуси / М. Ткачев. – Мн.: Беларусь. – 2002. – 200 с.
7. Трусаў, А. А. Археалагічныя даследаванні / А. А. Трусаў // Помнікі гісторыі і культуры Беларусі. – 1982 г. – № 2. – С. 39–40.
8. Падцвярджальны прывілей караля Яна ІІІ мяшчанам м. Мазыр на ранейшыя прывілеі // Нацыянальны гістарычны архіў Беларусі (НГАБ). – Фонд 694.– Вопіс 1.– спр. 184.
9. Цітоў, А.Геральдыка беларускіх месцаў / А.Цітоў. – Мінск: Полымя. 1998. – 287 с.
10. Актыкацыя інвентара м. Мазыр ад 15 жніўня 1724 г. // Нацыянальны гістарычны архіў Беларусі (НГАБ). – Ф. 1728. – Воп. 1. – Спр. 19. – Арк. 1019-1021 адв.

Козловский, П. Г. Землевладение и землепользование в Белоруссии XVIII – первой половіне XIX в. / П. Г. Козловский. – Минск.: Навука і тэхніка, 1974. – 206 с.

1. Шпилевский, П. Мозырщина / П. Шпилевский / Архивъ историческихъ и практических свъдъніій, относящихся до России, издаваемый Н. Каласковым. Книга третья (съ приложеніемъ). – С.- Петербургъ. – 1859. – 104 с.
2. Дазвол віленскага епіскапа Міхаіла Іванавіча Сенкевіча мазырскім жыдам на будаўніцтва сінагогі // Нацыянальны гістарычны архіў Беларусі (НГАБ). – Фонд 1728. – Воп. 1. – Спр. 12. – Арк. 874 адв.
3. Беларуская энцыклапедыя: У 18 т. Т.9. – Мн.: БелЭн, 1999. – 560 с.

1. [↑](#endnote-ref-1)